สมอ.ผุดร้านต้นแบบขายสินค้ามอก.
โพสต์ทูเดย์ &#8211; สมอ.ผุดไอเดียเปิดร้านต้นแบบขายสินค้าได้รับมาตรฐานอุตฯ เพื่อส่งเสริมให้ประชาชนใช้สินค้าที่มีคุณภาพมาตรฐาน
30 ธ.ค. 2552

โพสต์ทูเดย์ – สมอ.ผุดไอเดียเปิดร้านต้นแบบขายสินค้าได้รับมาตรฐานอุตฯ เพื่อส่งเสริมให้ประชาชนใช้สินค้าที่มีคุณภาพมาตรฐาน
นายชัยยง กฤตผลชัย รองเลขาธิการสำนักงานมาตรฐานผลิตภัณฑ์อุตสาหกรรม (สมอ.) เปิดเผยว่า สมอ.มีแนวคิดส่งเสริมให้ผู้บริโภคหันมาใช้สินค้าที่มีมาตรฐานอุตสาหกรรม (มอก.) มากขึ้น โดยการสร้างเครือข่ายร้านค้าขายสินค้ามอก. เพื่อเป็นช่องทางจำหน่ายสินค้าที่มีคุณภาพมาตรฐานให้เกิดเครือข่ายที่กว้างขวาง และสร้างความเชื่อมั่นต่อผู้บริโภค ซึ่งขณะนี้มีร้านค้านำร่องอยู่จำนวน 18 ร้าน ที่จ.สงขลา โดยเริ่มจากร้านจำหน่ายสินค้าเหล็กโครงสร้าง และจะขยายไปยังสินค้าประเภทอื่นๆด้วยในอนาคต
ทั้งนี้ ร้านค้าเครือข่ายดังกล่าวเริ่มเปิดดำเนินการมาตั้งแต่เดือนพ.ย. 2552 ซึ่งตอนนี้อยู่ในช่วงการประเมินผลว่าจะส่งผลต่อผู้บริโภคมากน้อยแค่ไหน  ผู้บริโภครับรู้และหันมาใช้สินค้ามาตรฐานมากขึ้นหรือไม่ ซึ่งแนวคิดการสร้างร้านเครือข่ายนี้จะช่วยให้ความต้องการสินค้าที่ไม่มีมาตรฐานลดลง และยังสามารถช่วยลดการเสียเวลาส่งเจ้าหน้าที่ไปไล่ตรวจสอบสินค้าไม่ได้มาตรฐานด้วย
“ที่เลือกร้านขายเหล็กโครงสร้างก่อน เพราะมีผู้ขายจำนวนไม่มาก สามารถรวมตัวกันได้ง่าย ซึ่งหากประสบความสำเร็จจะเปิดร้านสำหรับสินค้าเครื่องใช้ไฟฟ้าต่อไป เพราะถือเป็นสินค้าที่ผู้บริโภคควรจะเลือกใช้สินค้าที่มีมาตรฐานเท่านั้น เนื่องจากจะส่งผลกระทบต่อความปลอดภัยของผู้บริโภคด้วย” นายชัยยง กล่าว
นายชัยยง กล่าวว่า วิธีนี้จะช่วยส่งเสริมให้ผู้บริโภคเข้าถึงสินค้าที่มีมาตรฐานได้ง่าย ร้านค้าที่อยู่ในเครือข่ายจะต้องขายเฉพาะสินค้าที่ได้มาตรฐานเท่านั้น ซึ่งหากปริมาณความต้องการมีมากโรงงานผลิตสินค้าก็จะผลิตสินค้าที่ได้คุณภาพมาตรฐานเท่านั้น แต่ในปัจจุบันที่ยังมีการผลิตสินค้าไม่ได้คุณภาพอยู่ เพราะยังมีความต้องการใช้จากผู้บริโภค ซึ่งโครงการนี้เริ่มได้รับความสนใจจากผู้บริโภคแล้ว เพราะมีหลายจังหวัดเริ่มติดต่อเข้าขอให้ไปเปิดร้านค้าเครือข่ายนี้ในอื่นๆ บ้างแล้ว 
นอกจากนี้ สมอ.ยังร่วมกับสำนักงานตำรวจแห่งชาติ ที่เข้ามาทำคดีเกี่ยวกับผู้บริโภคโดยเฉพาะ ร่วมกันออกตรวจสอบสินค้าตามร้านค้าว่าได้เครื่องหมายมอก.ตามที่กำหนดหรือไม่ โดยโทษสำหรับผู้ที่ขายสินค้าที่ไม่ได้มาตรฐานคือจำคุก 1 ปี ปรับตั้งแต่ 5,000-1 หมื่นบาท หรือทั้งจำทั้งปรับ อีกทั้งยังมีการกำหนดไว้ว่าไม่ว่าจะถูกจับได้ที่ไหนก็จะต้องเดินทางมาจ่ายค่าปรับที่สำนักงานมาตรฐานอุตสาหกรรม(สมอ.)ที่กรุงเทพฯเท่านั้น เพื่อให้ผู้กระทำผิดเห็นว่าเป็นเรื่องลำบาก ไม่มีการเอื้ออำนวยความสะดวกให้เพราะค่าปรับตามกฎหมายเป็นเงินจำนวนน้อย